Bendegeweld lei glo tot ses se dood(Foto: Facebook/ Russel Human) Misdaadtoneelkenners is besig om ŉ toneel in Ocean View, Kaapstad, te fynkam waar ses mans Woensdagoggend doodgeskiet is. Brig. Novela Potelwa, Wes-Kaapse polisiewoordvoerder, sê voorlopige inligting dui daarop dat ’n voertuig omstreeks 10:50 voor ’n huis in Neptunelaan in Ocean View stilgehou het. Die insittendes van die voertuig het glo daarna die perseel binnegegaan en op individue in die huis losgebrand. “Vyf mans, tussen 20 en 50 jaar oud, is in die skietery dood terwyl ’n sesde persoon kort ná sy aankoms by die hospitaal aan sy skietwonde beswyk het,” sê Potelwa. Die motief vir die skietery is vermoedelik bendeverwant en geen inhegtenisnemings is al gemaak nie. Speurders van die provinsiale teenbende-eenheid ondersoek ses aanklagte van moord. Die publiek word gevra om die Stop Misdaad-nommer by 08600 10111 te skakel met inligting oor die voorval. Lede van die publiek kan ook inligting via die MYSAPS-app stuur.